b'\n_START_ARTICLE_\nBandit\n_START_PARAGRAPH_\nBandit ovat mandelaista kielt\xc3\xa4 puhuva kansa Lofan piirikunnassa Liberiassa ja rajaseudulla Guineassa. Heit\xc3\xa4 on arvioitu olevan yli 60\xc2\xa0000 tai 35\xc2\xa0000 henke\xc3\xa4 Liberiassa ja 25\xc2\xa0000 Guineassa._NEWLINE_Bandiasutuksen keskus on Kolahunin kaupunki. Alueen it\xc3\xa4osassa he ovat l\xc3\xa4hell\xc3\xa4 lomia ja l\xc3\xa4nness\xc3\xa4 mendej\xc3\xa4. Lomaa k\xc3\xa4ytet\xc3\xa4\xc3\xa4n miesten salaseurojen kielen\xc3\xa4 ja monet naiset osaavat mende\xc3\xa4._NEWLINE_Kansan p\xc3\xa4\xc3\xa4elinkeino on maanviljely. T\xc3\xa4rkeimm\xc3\xa4t viljelykasvit ovat riisi, maissi, maniokki, jamssi, taaro, bataatti, kahvipuu ja banaani. Lis\xc3\xa4ksi harjoitetaan kalastusta, ker\xc3\xa4ily\xc3\xa4 ja karjanhoitoa. K\xc3\xa4sity\xc3\xb6ammatteja ovat punonta, puunleikkuu, metallin k\xc3\xa4sittely, kudonta ja savenvalanta. Aikaisemmin suuri merkitys oli norsunluun mets\xc3\xa4styksell\xc3\xa4, mehil\xc3\xa4istenhoidolla ja taidek\xc3\xa4sit\xc3\xb6ill\xc3\xa4._NEWLINE_Py\xc3\xb6reist\xc3\xa4, palmunlehvill\xc3\xa4 katetuista asumuksista koostuvien suurten kylien keskell\xc3\xa4 on kokoustalo. Nykyaikainen vaatetus on lainattu mandinkoilta, mendeilt\xc3\xa4 ja Liberian afroamerikkalaisilta. Ruokavalio koostuu etup\xc3\xa4\xc3\xa4ss\xc3\xa4 maustetuista puuroista ja kasviskeitoista._NEWLINE_Suurperheet muodostavat patrilineaarisia sukuyhteis\xc3\xb6j\xc3\xa4. Avioliitto on patrilokaalinen ja polygynia on yleist\xc3\xa4. Suurin osa bandeista harjoittaa perinteist\xc3\xa4 uskontoa. Noin kymmenesosa on sunnimuslimeja ja noin kymmenesosa kristittyj\xc3\xa4.'